ผอ.ออมสินเงินเดือนลิ่ว5-6แสนบ.
ออมสินประกาศรับสมัครผู้อำนวยการคนใหม่ จ่ายค่าจ้างครึ่งล้านบาท
23 ส.ค. 2555

ออมสินประกาศรับสมัครผู้อำนวยการคนใหม่ จ่ายค่าจ้างครึ่งล้านบาท
แหล่งข่าวจากกระทรวงการคลัง เปิดเผยว่า ขณะนี้นายพีรพล ไตรทศาวิทย์ ประธานกรรมการสรรหาผู้อำนวยการธนาคารออมสิน ลงนามประกาศรับสมัครบุคคลเพื่อคัดเลือกเข้าดำรงตำแหน่งผู้อำนวยการธนาคารออมสินคนใหม่ แทนนายเลอศักดิ์ จุลเทศ ที่หมดวาระลงไปแล้ว โดยเปิดให้ผู้สนใจยื่นใบสมัครพร้อมหลักฐานด้วยตัวเอง ตั้งแต่วันที่ 27 ส.ค.-14 ก.ย. 2555
ทั้งนี้ ในการประชุมคณะกรรมการสรรหาผู้อำนวยการธนาคารออมสิน ล่าสุดกำหนดกรอบอัตราเงินเดือนและผลประโยชน์ตอบแทนผู้อำนวยการคนใหม่ไว้ถึง 5-6 แสนล้านบาท มากกว่าผลตอบแทนที่นายเลอศักดิ์ผู้อำนวยการคนเก่าที่เคยได้รับถึงเท่าตัว
สำหรับคุณสมบัติผู้สมัครที่กำหนดไว้ อาทิ ต้องมีอายุไม่ต่ำกว่า 40 ปี และไม่เกิน 58 ปีบริบูรณ์ ในวันยื่นใบสมัคร กรณีที่เป็นหรือเคยเป็นผู้บริหารภาครัฐต้องดำรงตำแหน่งไม่ต่ำกว่ารองผู้บริหารสูงสุดขององค์กร หากเป็นผู้บริหารเอกชนต้องดำรงตำแหน่งไม่ต่ำกว่ารองผู้บริหารองค์กรดังกล่าว และต้องมีรายได้ไม่น้อยกว่า 5,000 ล้านบาทต่อปี หรือเคยบริหารกิจการที่มีสินทรัพย์ไม่ต่ำกว่า 7 หมื่นล้านบาทต่อปี และจะต้องมีระยะเวลาในการดำรงตำแหน่งนั้นๆ ไม่น้อยกว่า 1 ปี โดยตำแหน่งผู้อำนวยการธนาคารออมสินมีวาระการดำรงตำแหน่ง 4 ปี หรือเมื่อมีอายุครบ 60 ปี แล้วแต่กรณีใดจะถึงก่อน 
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) กล่าวว่า ตอนนี้ยังไม่ได้ยื่นใบสมัครธนาคารออมสินยังทำงานอยู่ที่ ธอส. ซึ่งมีเรื่องที่ท้าทายให้ทำอยู่ตลอดเวลา ส่วนอนาคตยังไม่สามารถบอกได้